
Τα Παρατηρητήρια Δικαιοσύνης.. άλλο ένα think tank με συγκεκριμένες στοχεύσεις

	Ανακοινώθηκε πριν λίγες ημέρες η διοργάνωση εκδήλωσης με θέμα «Η συνεργασία δικαστών και  δικηγόρων προϋπόθεση για την εύρυθμη λειτουργία της Δικαιοσύνης» η οποία θα λάβει χώρα στο Δικηγορικό Σύλλογο Αθηνών. Την εκδήλωση δεν διοργανώνει ούτε η Ένωση Δικαστών και Εισαγγελέων, ούτε κάποια άλλη δικαστική ένωση, ούτε ο Άρειος Πάγος, ούτε κάποιο άλλο μεγάλο Δικαστήριο και ούτε ο Δικηγορικός Σύλλογος της Αθήνας. Την εκδήλωση οργανώνει ένα think tank χωρίς καμία θεσμική υπόσταση, που αυτοαποκαλείται Παρατηρητήριο Δικαιοσύνης ή αλλιώς Justice Watch.
	Κάποιοι μπορεί να μη γνωρίζουν, κάποιοι μπορεί να έχουν λησμονήσει. Για τους δικαστές και εισαγγελείς όμως το λεγόμενο «Παρατηρητήριο» είναι γνωστό ήδη ως μια κλειστή ομάδα ανθρώπων (στην ουσία ένας δικηγόρος με έναν δημοσιογράφο) που έχει συνδέσει την παρουσία της με τις πιο ακραίες μορφές ανισοβαρούς κριτικής προς το προσωπικό της Δικαιοσύνης και επιχειρεί συστηματικά να επηρεάσει τους πραγματικούς θεσμούς στην κατεύθυνση συγκεκριμένων προαντιλήψεων. Από τους επίδοξους «παρατηρητές» ακούσαμε, τόσο πριν την επίσημη ίδρυση του Justice Watch όσο και μετά, δημόσιες τοποθετήσεις για «κατ΄ επάγγελμα ράθυμους δικαστές» (29.01.2024), που είναι οι κύριοι υπαίτιοι της «βραδύτητας» στην απονομή της Δικαιοσύνης, διαβάσαμε ότι για τα κακώς κείμενα στη Δικαιοσύνη φταίει η απροθυμία μας για εργασία, η απουσία αξιολόγησης και η ύπαρξη της επετηρίδας (28.03.2025), παρακολουθήσαμε τη δημόσια διαπόμπευση συναδέλφων που έζησαν τον πειθαρχικό έλεγχο (03.11.2022), ενώ εντός ύλης ήταν και οι παροτρύνσεις προς τον εκάστοτε υπουργό Δικαιοσύνης, να ασκεί συχνότερα τη δυνατότητα πειθαρχικού ελέγχου (03.11.2022), αφού προφανώς κάτι τέτοιο θα ενίσχυε την ανεξαρτησία της Δικαιοσύνης στη χώρα!
	Αυτό είναι το Justice Watch. Σ’ αυτήν την κατεύθυνση κινείται διαχρονικά. Τέτοια κουλτούρα «διαλόγου» και «δικαστικής ανεξαρτησίας» επιθυμεί να καλλιεργήσει. Αυτό που γενικότερα μας ανησυχεί στις διάφορες δεξαμενές σκέψεις είναι πως πίσω από τις ωραιοποιήσεις και το δήθεν κατευναστικό κλίμα υποκρύπτεται η πραγματική στόχευση της υποταγής της δικαστικής συνείδησης, της υπαλληλοποίησης του δικαστή, του εκφοβισμού του. Στη διεθνή Ημερίδα της Ένωσής μας το Σάββατο ακούστηκαν οι θέσεις της ηγεσίας της Ευρωπαϊκής Ένωσης Δικαστών. Θέσεις που αποπνέουν μια διαφορετική αντίληψη σεβασμού στον δικαστικό λειτουργό, στο έργο του, στην αξία του διαλόγου μέσα στη νομική κοινότητα, όχι όμως του προσχηματικού αλλά αυτού που αναγνωρίζοντας τα προβλήματα επιδιώκει να δώσει λύσεις. Τονίσαμε και το Σάββατο πως από πέρσι το καλοκαίρι καταθέσαμε συγκεκριμένες προτάσεις, δηλώσαμε πως είμαστε ανοιχτοί σε οποιαδήποτε αντιπρόταση, πλην όμως συναντήσαμε ένα τείχος άρνησης κάθε συζήτησης και διαλόγου. 
	Αύριο ξεκινάει στη Λισαβόνα η Γενική Συνέλευση της Διεθνούς και της Ευρωπαϊκής Ένωσης Δικαστών. Η Ένωσή μας θα είναι παρούσα και θα ζητήσει άλλη μία φορά να γίνει ανοιχτή συζήτηση θέτοντας το ζήτημα λειτουργίας της Ελληνικής Δικαιοσύνης και σεβασμού των αρχών του Κράτους Δικαίου στη χώρα μας. 

